Ľ. Kaník, minister práce, sociálnych vecí a rodiny SR: (2003-07-03):
Reč sa viac-menej točila zväčša okolo výšky odvodov, či znižujeme málo, alebo neznižujeme málo, alebo teda pán Madej povedal, že znižujeme málo. No samozrejme, že zníženie o 2 % nie je žiadne konečné riešenie, ale to ani netvrdíme. My začíname meniť sociálny systém. A pokiaľ chceme a zostaneme naozaj v racionálnej rovine a ubránime sa skĺznutiu do populizmu, tak sa musíme zhodnúť na tom, že keď je raz systém nejako nastavený, ktorý si žiada svoje peniaze, nemôžeme zrazu znížiť tie odvody o 10 % alebo o 20 % a vlastne spôsobiť obrovský deficit v Sociálnej poisťovni. To sa dá len zmenou systému a postupným vytváraním priestoru na to, aby sa odvody mohli znižovať. Je výnimočnou skutočnosťou v rámci takej situácie, v akej sme my, že reformujeme systém, že zároveň hneď, ako meníme systém, že znižujeme vôbec odvody. Ja neviem o jednej krajine, ktorá urobila to, že robila takéto zmeny, ktoré vytvárajú tlaky, a že znížila zároveň aj odvody. Vždy sa priestor na znižovanie odvodov vytvára neskôr, pretože sa hovorí, že pre istotu, aby nám náhodou peniaze nechýbali. Takže my sa tu naozaj snažíme ísť maximálnym možným spôsobom, čo nám umožňuje reálna situácia, pričom hovorím, že budeme pokračovať v znižovaní odvodov, že to zďaleka nie je všetko, s čím sme uspokojení. Je veľmi populárne, alebo také „ľúbivé“ hovoriť o tom, že nepresuňme to na tých zamestnávateľov, na živnostníkov, veď majú málo peňazí a potrebujú zamestnávať a tak ďalej. Ale keď, a ja som sa rozprával aj na rôznych združeniach podnikateľských a na rôznych sedeniach s podnikateľmi, keď položíte otázku, či chcú, aby systém zostal tak, ako je, aby teda nebolo na nich prenesené bremeno zodpovednosti za prvých 10 dní a neznížia sa odvody, alebo či znížime odvody o tie percentá, ktoré sú kritizované, že sú zatiaľ malé, a prenesieme, tak síce veľmi neradi, ale všetci nakoniec povedali, radšej táto zmena, pretože naozaj to znamená výrazné úspory a naozaj to znamená zníženie nezdravej chorobnosti. Len pre informáciu, možno to neviete všetci, priemerná dĺžka PN na Slovensku je 21 dní. Kto z normálnych ľudí to považuje za prirodzené? Ja si myslím, že nikto. Určite to pomôže rozvoju ekonomiky, pretože zníženie umelej chorobnosti, zníženie odvodov a pokračovanie v znižovaní odvodov určite bude impulzom pre rast ekonomiky, o tom niet pochýb. Ďakujem, to je všetko. P. Rusko, podpredseda NR SR: Ďakujem pekne, pán minister. Chce sa vyjadriť spoločný spravodajca? Nech sa páči. Ľ. Navrátilová, poslankyňa: Zaznelo tu niečo, čo ma zaujalo, a podstatu toho, čo tu zaznelo, možno zhrnúť takto: Kvôli nejakým patologickým javom robíme zákony, aby sme tieto patologické javy odstránili, teda kvôli tým, ktorí klamú, robíme zákon, ktorý postihne ostatných. Rada by som uviedla jednu vec, že na to, aby vznikol aparát, ktorý dokáže kontrolovať všetkých ľudí, ktorí sú na PN-kách, musel by byť v pomere podľa mňa 3 : 1 a bol by to taký drahý aparát, ktorý si tento štát jednoducho nemôže dovoliť a uznať, že by to nebolo ani racionálne. A preto vidím zmysel tohto zákona. Je to nie veľmi spravodlivé voči tým zamestnávateľom preniesť ťarchu kontroly práve na tých, ktorí sú najbližšie, a to sú zamestnávatelia. Čiže ideme upravovať to správanie tak, aby ten Damoklov meč nad tými, ktorí tento systém zneužívajú, bol veľmi blízko nich. Ďakujem. P. Rusko, podpredseda NR SR: Ďakujem pekne. Zároveň ďakujem pánovi navrhovateľovi aj spoločnému spravodajcovi. Keďže hlasovanie je posunuté a o hlasovanie o tomto bode programu bude v programe tejto schôdze inokedy, ďalším bodom programu je prvé čítanie o vládnom návrhu zákona o orgánoch štátnej správy v oblasti sociálnych vecí, rodiny a služieb zamestnanosti a o zmene a doplnení niektorých zákonov . Vládny návrh zákona ste dostali ako tlač 285. Návrh na jeho pridelenie na prerokovanie výborom máte v rozhodnutí č. 276. Prosím ministra práce, sociálnych vecí a rodiny pána Kaníka, aby zákon uviedol.